KOMISIJOS SPRENDIMAS
2006 m. gruodžio 20 d.
dėl procedūros pagal Europos anglių ir plieno bendrijos steigimo sutarties 65 straipsnį
(Byla COMP/F/39.234 - Papildomas lydinio mokestis - pakartotinas sprendimas)
(pranešta dokumentu Nr. C(2006) 6765)
(Tekstas autentiškas tik vokiečių kalba)
(2007/486/EB)
2006 m. gruodžio 20 d. Komisija priėmė sprendimą dėl procedūros pagal EAPB sutarties 65 straipsnį. Pagal Tarybos reglamento (EB) Nr. 1/2003 (1) 30 straipsnio nuostatas Komisija skelbia šalių pavadinimus ir pagrindinį sprendimo turinį, įskaitant skirtą nuobaudą, atsižvelgdama į teisėtą įmonių interesą apsaugoti savo verslo interesus. Visas sprendimo tekstas bylos originalo kalba, be tų teksto dalių, kurias bendrovė teisėtai gali teigti esant slaptomis, skelbiamas Konkurencijos GD tinklalapyje http://europa.eu.int/comm/competition/index_en.html
ADRESATAS, PAŽEIDĖJAS IR PAŽEIDIMAS
(1)
Sprendimas skirtas bendrovei ThyssenKrupp Stainless AG (toliau - TKS) už bendrovės Thyssen Stahl AG (toliau - TS-AG) veiksmus. 1997 m. liepos 23 d. pareiškime Komisijai TKS aiškiai pareiškė savanoriškai prisiimanti atsakomybę už TS-AG veiksmus, padarytus bent jau 1993-1994 m.
(2)
Nuo 1993 m. gruodžio 16 d. iki savo ekonominės veiklos nerūdijančio plieno sektoriuje pabaigos 1994 m. gruodžio 31 d. TS-AG dalyvavo darant vieną tęstinį EAPB sutarties 65 straipsnio pažeidimą, nustatydama Vakarų Europos nerūdijančio plieno sektoriuje naudojamų lydinių kainas.
PROCEDŪRA
(3)
Sprendimas susijęs su Komisijos sprendimo 98/247/EAPB pakartotinu priėmimu (2) Šį sprendimą teismai iš dalies panaikino (3) dėl procedūrinių priežasčių. Teismai nustatė, kad 1998 m. Komisija skyrė baudą TKS už TS-AG veiksmus, prieš tai nesuteikusi galimybės bendrovei pateikti pastabas dėl savo elgesio. Tai pažeidė TKS teisę būti išklausytai.
(4)
Kad ištaisytų teismų nurodytą procedūrinę klaidą, 2006 m. balandžio 24 d. Komisija paskelbė prieštaravimo pareiškimą TKS.
KARTELIO VEIKIMAS
(5)
Papildomas lydinio mokestis yra kainos elementas, kuris buvo apskaičiuotas remiantis lydinių kainomis ir pridėtas prie bazinės nerūdijančio plieno kainos. Nerūdijančio plieno gamintojų naudojamų lydinių (nikelio, chromo ir molibdeno) sąnaudos sudarė labai didelę visų gamybos sąnaudų dalį. Šių lydinių kainos buvo itin nepastovios.
(6)
1993 m. lydinių ir nerūdijančio plieno kainos labai sumažėjo. 1993 m. rugsėjo mėn. pradėjus kilti nikelio kainoms, gamintojų pelnas labai sumažėjo. Kad ištaisytų padėtį, plokščiųjų nerūdijančio plieno produktų gamintojai nusprendė susitikti 1993 m. gruodžio 16 d. Madride. Vėliau gamintojai keletą kartų bendravo papildomo lydinio mokesčio skaičiavimo ir taikymo klausimais.
(7)
Sprendime daryta išvada, kad TS-AG ir kitos bendrovės suderintais veiksmais pakeitė ir pritaikė papildomo lydinio mokesčio skaičiavimui taikomą pamatinę vertę. Šio veiksmo tikslas ir poveikis - apriboti ir iškraipyti konkurenciją bendrojoje rinkoje.
EAPB SUTARTIES TAIKYMAS
(8)
Komisija mano, kad karteliui turi būti taikomos EAPB sutarties materialinės taisyklės, atsižvelgiant į tai, kad pažeidimo metu (1993-1994 m.) galiojo EAPB sutartis. Nebuvo požymių, kad reikėtų taikyti lex mitior principą.
TKS ATSAKOMYBĖ UŽ TS-AG VEIKSMUS
(9)
Sprendimu daroma išvada, kad, atsižvelgiant į 1997 m. liepos 23 d. TKS pareiškimą, TKS atsako už TS-AG veiksmus, ir paaiškinama, kad jame nėra remiamasi teisinio ar ekonominio tęstinumo sąvokomis.
(10)
1997 m. pareiškimas nesukėlė abejonių priimant Europos Teisingumo Teismo sprendimą. Toks pareiškimas neprieštarautų bendriesiems teisės principams arba Komisijos sprendimų priėmimo praktikai.
SENATIES TERMINAS
(11)
Sprendime daroma išvada, kad, atsižvelgiant į sprendimo įgyvendinimo sustabdymą teismo proceso metu, senaties terminas nenustatytas.
BAUDOS
Bazinė suma
Pažeidimo sunkumas
(12)
Siekiant užtikrinti, kad nebūtų diskriminuojami Sprendimo 98/247/EAPB adresatai, pažeidimas laikomas sunkiu (pradinė suma - 4 mln. EUR).
Trukmė
(13)
Pradinė suma didinama 10 %, nes pažeidimas buvo daromas daugiau nei vienerius metus (nuo 1993 m. gruodžio 16 d. iki 1994 m. gruodžio 31 d.).
Lengvinančios aplinkybės
(14)
Pagal Sprendimą 98/247/EAPB pradinė suma mažinama 10 % atsižvelgiant į buvusią kritinę ekonominę padėtį sektoriuje.
1996 m. pranešimo apie atleidimo nuo baudų taikymas
(15)
Pagal 1996 m. Pranešimą apie atleidimą nuo baudų ir baudų sumažinimą kartelių atveju ir pagal Pirmosios instancijos teismo sprendimą (4), bauda papildomai sumažinama 20 %, atsižvelgiant į TKS dalyvavimą siekiant padėti Komisijai nustatyti faktus. Todėl bauda yra 3 168 000 EUR.